Opet se pumpa nacionalizam i insistira na podelama, tvrdi kultni muzičar i tvorac pojma "turbo-folk", Rambo Amadeus, u javnosti manje poznat kao Antonije Pušić.





"Nacionalizam je tema do 300 evra prihoda mesečno. Njima se servira ta priča. Kad plata pređe 500 evra, onda počinje razgovor o garderobi i kafićima. Kad pređe hiljadu, onda je top tema zdrava hrana, letovanja i zimovanja, a kad se popne na više od tri hiljade, onda prestaje svako palamuđenje. Ljudi onda pričaju o vremenskoj prognozi i ljubavi", navodi autor hitova kao što su "Smrt popa Mila Jovovića".





S obzirom na to da većina ljudi na ovim prostorima ima prosečnu platu od 300 do 500 evra (ako uopšte i prima platu), zato nacionalizam i jeste dominantna tema, kaže ovaj muzičar, inače diplomirani turizmolog:



"Kako drugačije opravdati tako brutalnu činjenicu da je standard u vreme socijalizma bio pet puta veći nego u kapitalističkom ambijentu, nego da je svima ona druga nacija kriva. Nacionalizam je samo puštanje magle, jedna dimna zavesa, kao kad sipa baci crno da bi pobegla ili uhvatila ribu. Tako i jedno mlado kapitalističko društvo baca to crnilo nacionalizma da bi kapitalizam mogao nesmetano oteti još malo. Nacionalizam je paravan za kapitalizam, otpočetka", kaže on u intervjuu za hrvatski Express.





DA LI NAS ČEKA TOTALNI RAT?





"Kad sam išao u gimnaziju, bio sam odličan učenik. Tada je postojao predmet Odbrana i zaštita. Predavao nam je profesor Matija Dabović. U sklopu predmeta imali smo geostratešku analizu, govorilo se o pokretu nesvrstanih i mogućnosti trećeg svetskog rata. I on je tada rekao da, s obzirom na to da su velike sile i atomske sile, do trećeg svetskog rata neće doći. Ali ratovi će biti ograničeni, na ograničenim teritorijima, a ratovaće se uglavnom zbog resursa te će to, vremenom, povećati i stimulisati međunarodni terorizam. To sam učio sa 16, dakle 78./79. Danas je 2015. i gle šta imamo. Razni lokalni ratovi i međunarodni terorizam. Dakle, trećeg svetskog rata neće biti. Mada, nama Balkancima to i nije neka uteha, s obzirom na navike", zaključuje Rambo Amadeus.





RIJALITI PROGRAMI SU DOKAZ DA TELEVIZIJA UMIRE





Setite se hauba za sušenje kose: To je bilo moderno jedno vreme, ali se pokazalo suvišnim. Međutim i danas postoje žene koje stave viklere i sednu pod haubu. ali, da ne analiziramo zašto to rade, svakako je gubljenje vremena. Isto je s televizorom. On je medij koji umire i rijalitiji su njegove samrtne muke. Televizije nemaju više para za proizvodnju programa i najjeftinije im je da dovedu neke ljude koji su dovoljno degradirani da nemaju više šta da rade, nego da podele svoju intimu s publikom i u tom tehnološkom hropcu gledamo ovakve programe. Ubrzo ćemo imati rijalitije iz staračkih domova i bolnica. Gledaćemo kako ljudi umiru ili se rađaju. Naravno, ako još budemo raspoloženi za gledanje u televizor.





(Newsweek.rs / Express.hr)